เซียนหุ้นฟันธง! TSR อนาคตแจ่ม กำไรทั้งปีโตระเบิดกว่าเท่าตัว
เซียนหุ้นฟันธง! TSR อนาคตแจ่ม ขยายสาขาเพิ่ม, เพิ่มช่องทางการขาย และรุกธุรกิจสินเชื่อรายย่อย หนุนกำไรทั้งปีโตระเบิดระเบ้อกว่าเท่าตัว พ่วงอัพไซด์กระฉูด
30 พ.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท เธียรสุรัตน์ จำกัด (มหาชน) หรือ TSR หลังราคาหุ้นปรับตัวขึ้นเมื่อวานนี้ (30 พ.ค.) โดยราคาปิดตลาดอยู่ที่ 5.05 บาท ปรับตัวขึ้น 0.17 บาท หรือ 3.48% ด้านมูลค่าซื้อขาย 10.58 ล้านบาท ทั้งนี้ราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่บาท 7 อยู่ 38.61%
สำหรับปัจจัยที่ส่งผลให้ราคาหุ้นปรับตัวขึ้นนั้น คาดว่าผลการดำเนินงานในปี 60 ของบริษัทจะเติบโตขึ้นอย่างมีนัยสำคัญ โดยนักวิเคราะห์มองว่ากำไรสุทธิในปีนี้ของบริษัทสูงถึง 170 ล้านบาท จากการเพิ่มสาขา เพิ่มพนักงานขาย และการเพิ่มช่องทางการขายสินค้าด้วยสื่อออนไลน์
นอกจากนี้ บริษัทยังเตรียมเปิดให้บริการสินเชื่อส่วนบุคคล (Personal Loan) และรับจำนำเล่มทะเบียนรถ ในช่วงไตรมาส 3/60 ขณะที่ทีมงานขาย TSR Lao ได้เริ่มทำการขยายตลาดไปยังหน่วยงานราชการเพิ่มเติม จึงมองว่าจะส่งผลให้ยอดขายเพิ่มขึ้นอย่างมีนัยสำคัญ และจะส่งผลให้กำไรทั้งปีเติบโตอย่างโดดเด่น
 
โดยนายวิรัช วงศ์นิรันดร์ กรรมการผู้จัดการ TSR เปิดเผยว่า บริษัทคาดว่าผลประกอบการในไตรมาส 2/60 จะดีกว่าไตรมาส 1/60 ที่มีรายได้ 464.68 ล้านบาท และมีกำไรสุทธิ 19.34 ล้านบาท เนื่องจากเป็นช่วงไฮซีซั่นของธุรกิจ รวมถึงบริษัทได้ปรับปรุงรูปแบบการจัดเก็บค่างวดผ่อนชำระเป็น 12 เดือน จากเดิมที่ให้ระยะเวลาผ่อน 24 เดือน ส่งผลดีต่อรายได้ปรับตัวเพิ่มขึ้น
ทั้งนี้ บริษัทยังคงมั่นใจว่ารายได้ปีนี้จะทำได้ตามเป้าหมายที่ 2,000 ล้านบาท จากปีก่อนมีรายได้อยู่ที่ 1,865 ล้านบาท โดยรายได้ส่วนใหญ่มาจากธุรกิจเครื่องกรองน้ำจำนวน 79% ,เครื่องใช้ไฟฟ้าประเภทอื่นๆ 10% และสารกรองน้ำจำนวน 11% ขณะที่บริษัท ทีเอสอาร์ ลาว จำกัด (TSR Lao) ที่นครหลวงเวียงจันทน์ ปัจจุบันมีทีมงานขายแล้ว 3 ทีม ซึ่งในช่วงเดือนที่ผ่านมามียอดขายแล้ว 100 เครื่อง และล่าสุดทีมงานขายได้เริ่มขยายตลาดไปยังหน่วยงานราชการ จากเดิมที่ขายเพียงประชาชนทั่วไป ส่งผลให้ยอดขายเพิ่มขึ้นอย่างมีนัยสำคัญในอนาคต
“ไตรมาส 2/60 จะดีขึ้นจากเป็นช่วงไฮซีซั่นของธุรกิจ และจากการปรับปรุงแบบการจัดเก็บค่าผ่อน ขณะที่ไตรมาส 2/59 ได้รับผลกระทบจากปัญหาเรื่องการผิดนัดชำระหนี้ โดยปีนี้เราก็ได้ตั้งสำรองจ่ายไว้แล้ว ขณะที่ปีนี้ก็คงไม่มีการลงทุนอะไรใหญ่ ๆ แต่จะลงทุนเรื่องของระบบคอมพิวเตอร์ และปรับปรุงสาขา ซึ่งเราวางงบลงทุนไว้ที่ 15 ล้านบาท” นายวิรัช กล่าว
นายวิรัช กล่าวว่า สำหรับธุรกิจสินเชื่อส่วนบุคคล ที่ดำเนินการภายใต้ บริษัท เธียร์สุรัตน์ ลีสซิ่ง จำกัด จะเตรียมเปิดให้บริการสินเชื่อส่วนบุคคล (Personal Loan) และรับจำนำเล่มทะเบียนรถ ในช่วงไตรมาส 3/60 หลังจากได้เลื่อนเปิดให้บริการจากเดิมในเดือนเม.ย. เนื่องจากระบบภายในยังไม่สมบูรณ์ โดยเบื้องต้นบริษัทจะปล่อยสินเชื่อรอบแรกประมาณ 3 ล้านบาท/เดือน และจะขยับเพิ่มเป็น 10 ล้านบาท ภายในปีนี้
ขณะที่แผนการขยายธุรกิจไปยังต่างประเทศนั้น ปัจจุบันบริษัทอยู่ระหว่างเจรจากับพันธมิตรชาวไทย ที่ได้ไปลงทุนในประเทศกัมพูชา เพื่อขยายตลาดเครื่องกรองน้ำ โดยคาดว่าจะเห็นความชัดเจนของรูปแบบการลงทุนได้ในช่วงไตรมาส 4/60 ซึ่งอาจจะเป็นลักษณะการตั้งตัวแทนจำหน่ายในประเทศดังกล่าว หรืออาจจะเป็นการร่วมทุน อีกทั้งบริษัทก็อยู่ระหว่างเจรจากับพันธมิตรในเมียนมา และเวียดนาม เช่นกันแต่ยังไม่มีข้อสรุปในปีนี้
 
ด้านนักวิเคราะห์ บล.ยูโอบี เคย์เฮียน ระบุในบทวิเคราะห์ ให้ราคาเป้าหมาย TSR ที่ 7 บาท/หุ้น โดยคาดผลการดำเนินงาน Turnaround จากหนี้เสียที่น่าจะผ่านจุดต่ำสุดไปแล้วในช่วงไตรมาส 4/59 ขณะที่กำลังซื้อของลูกค้าคาดฟื้นตามรายได้เกษตรกร และดัชนีด้านการบริโภค
 
ขณะที่นักวิเคราะห์ บล.เออีซี แนะนำ “ซื้อ” TSR ราคาเป้าหมาย 5.70 บาท/หุ้น โดยช่วงไตรมาส 1/60 TSR มีกำไรสุทธิ 19.3 ล้านบาท หดตัว 39.5% จากปีก่อน โดยแม้บริษัทมีค่าใช้จ่ายหนี้สงสัยจะสูญและหนี้สูญลดลง 12.1% จากปีก่อน ซึ่งเป็นผลจากการบริหารคุณภาพลูกหนี้ให้เข้มงวดมากขึ้นและนโยบายการลดจำนวนงวดการผ่อนชำระให้สั้นลง
อย่างไรก็ดี ปัจจัยบวกดังกล่าวถูกหักล้างทั้งหมดด้วยปัจจัยลบ ดังนี้ รายได้จากการขายสินค้าหดตัว 1.9% จากปีก่อน เพราะกำลังซื้อชะลอตัวต่อเนื่องจากช่วงไว้อาลัย ขณะที่อัตรากำไรขั้นต้นลดลงเหลือ 74.0% จากช่วงไตรมาส 1/59 ที่ 75.3% เพราะการปรับ Product Mix โดยเพิ่มสัดส่วนรายได้จากการขายเครื่องใช้ไฟฟ้ามากขึ้น (เครื่องใช้ไฟฟ้ามีมาร์จิ้นต่ำกว่าเครื่องกรองน้ำ)
และ SG&amp;A/Sale เพิ่มเป็น 72.0% จากช่วงไตรมาส 1/59 ที่ 64.6% ซึ่งเป็นผลจากการเพิ่มพนักงานเพื่อรองรับการเติบโต ค่าใช้จ่ายเพิ่มขึ้นจากการใช้ Mobile Application และค่าตัดจำหน่ายระบบงานเทคโนโลยีสารสนเทศที่เพิ่มขึ้น จึงส่งผลให้ช่วงไตรมาส 1/60 TSR มีอัตรากำไรจากการดำเนินงานลดลงเหลือ 6.4% ต่ำกว่าช่วงไตรมาส 1/59 ที่ 10.0% และมีอัตรากำไรสุทธิลดลงเหลือ 4.9% ต่ำกว่าช่วงไตรมาส 1/59 ที่ 7.9%
อย่างไรก็ตาม กำไรสุทธิช่วงไตรมาส 1/60 คิดเป็น 9.8% ของประมาณการเดิมทั้งปี 60 ซึ่งต่ำเกินไป และเพื่อสะท้อนผลกระทบจากปัญหากำลังซื้อที่ชะลอตัวมากกว่าคาด ฝ่ายวิจัยจึงปรับลดสมมติฐานตั้งแต่ปี 2560 ดังนี้ ปรับลดรายได้จากการขายสินค้าเฉลี่ยปีละ 17.5% และ ปรับอัตรากำไรขั้นต้นลดลงเฉลี่ยปีละ 0.6% เพราะผลแห่งการประหยัดต่อขนาดลดลง โดยภายใต้ประมาณการใหม่คาดปีนี้ TSR จะมีกำไรสุทธิ 170 ล้านบาท แม้ลดลงจากประมาณการเดิม 14.1% แต่ยังเติบโตเด่น 111.4% จากปีก่อน
โดยมีปัจจัยหนุน ดังนี้ กลยุทธ์เชิงรุกที่เข้มข้นขึ้นทั้งการเพิ่มสาขา การเพิ่มพนักงานขาย และการเพิ่มช่องทางการขายสินค้าด้วยสื่อออนไลน์ ขณะที่การเข้าสู่ระดับปกติของค่าใช้จ่ายหนี้สงสัยจะสูญและหนี้สูญ หลังบริษัทคุมเข้มนโยบายขายเชื่อ และแผนรุกตลาดประเทศลาวด้วยเครื่องกรองน้ำและเครื่องใช้ไฟฟ้า